
MAKROFITA-ÁLLOMÁNYOK ÖSSZEHASONLÍTÓ VIZSGÁLATA KOLOZS MEGYE HALASTAVAIN

Hazánkban a makrofiták mindmáig sikeres népszerűtlenségnek örvendenek, még a botanikusok körében is, annak ellenére, hogy nélkülük aligha beszélhetnénk diverz vízivilágról, mozaikos élőhelyről, kiegyensúlyozott táplálékhálózatról, hatékony ökológiai vízminősítésről és szennyvíztisztításról.
Jelen dolgozat célja 47 Kolozs megyei, halastóként kezelt víztér makrofita közösségeinek feltárása, feltérképezése. A felfedező jellegű munka eredményei segítséget nyújthatnak a szakmában dolgozóknak (botanikusok, hidrobiológusok). A dolgozat átfogó képet ad megyénk legfontosabb állóvízi élőhelyeiről és ezek jellemző növényállományairól.
A következő kérdésekre igyekeztünk válaszolni: Változik-e a makrofiták fajgazdagsága a tavak természetességének, degradáltságának függvényében? Vannak-e makrofita közösségük tekintetében rokon halastavak? Milyen ritka és adventív vízinövények élnek Kolozs megye halastavaiban? Milyen eloszlásbeli szabályszerűségeket mutatnak a makrofiták megyei szinten?
Összesen 69 makrofitát azonosítottunk. A tavak 96%-ban fokozottan zavart területekkel voltak határosak: településekkel, legelőkkel, szántókkal, gyümölcsösökkel, kaszálókkal. Mintaterületeink zömét adventív, zavarástűrő és gyomnövények dominálták, melyek a degradáció indikátorai.

A vizsgált halastavak klaszter-analíziséből kiderült, hogy az egymáshoz közelebbi halastavak növényzete jobban hasonlít egymáshoz, mint a félreeső tavaké. A dendrogramon az egy vízgyűjtő területbe eső tavak többnyire egy csoportba kerültek. Néhány növényfaj szabályszerű eloszlást mutatott, szigorúan csak egy adott vízgyűjtő területen fordult elő.

Sajnálatos módon a legtöbb halastó degradált, zavart, teleszemetelt környezetéből adódóan alacsony fajgazdagsággal bír.



